Beč: Lideri Srbije i Kosova danas se prvi put od rata susreli licem u lice - 2003-10-14
Razgovori u Beču uglavnom imaju cilj da otvore puteve budućih pregovora o svakodnevnim problemima koji opterećuju ratom opustošeno i os
U Beču, lideri Srbije i Kosova danas su se prvi put od rata susreli licem u lice na razgovorima koje su sponzorirali Ujedinjeni narodi. A, na ulicama Prištine, stanovnici razgovore u Beču uglavnom pozdravljaju, dok mnogi kažu kako bi bilo bolje da su prisustvovali predstavnici svih političkih stranaka koje su uključene u rješavanje kosovskih problema. Nakon trosatnih razgovora iza zatvorenih vrata, odvojene konferencije za štampu su održali predstavnici medjunarodne zajednice, zatim srpske, i albanske strane. Šef UNMIK-a Hari Holkeri je u obraćanju novinarima rekao: Naravno da će doći dan kada će nadam se Vijeće sigurnosti UN-a odlučiti budući status Kosova, ali će taj dan prije stići ukoliko mi ispunimo našu odgovornost u praktičnim razgovorima. Visoki predstavnik EU za spoljnu politiku i bezbjednost, Javier Solana je rekao da je ovaj dan važan ne samo za Srbiju i Crnu Goru, nego i za cijeli region. Mi smo ne tako davno bili svjedoci izvinjenja, od Hrvatske prema zemljama regiona, i ja se nadam da ćemo nešto takvo uskoro vidjeti od strane Srbije, takodjer od ljudi na Kosovu i ljudi u Beogradu, rekao je Solana. Predstavnik Evropske Komisije za vanjske odnose Chris Patten je rekao da je prvi korak najteži i da je on već učinjen. Ministarka vanjskih poslova Austrije, Benita Ferero Waldner je izrazila posebnu zahvalnost učesnicima skupa što su imali hrabrosti da dodju i da se u Beču, u prostoriji u kojoj je 1815 odrzan Bečki kongres, sretnu i započnu razgovore. Predstavnik srpske strane premijer Srbije, Zoran Živković, je ukazao i na početne teškoće u razgovorima. ”Činjenica da je gospodin Zorović spriječen da dodje je, takodjer, loš znak. Današnji sastanak, kako je prvobitno bilo rečeno, trebao je biti javni i TV Beograd je osigurao direktan prenos, onda je sastanak zatvoren. To je, takodjer, loš znak. Ali, mi se nadamo da će gospodin Holkeri uspjeti da prevazidje dosadašnji loš rad šefova Misije UN-a na Kosovu, i da će prvi medju njima početi da sprovodi Rezoluciju 1244.“ Predsjednik Kosova Ibrahim Rugova: Ostvarili smo napredak u posljednje četiri godine kroz povratak oko 7 hiljada izbjeglica, posebno manjinskih grupa, uglavnom Srba, kosovskih Srba. Kao što znate mi imamo stotine i hiljade Albanaca koji su u Sjedinjenim Državama i širom Evrope koji se zbog socijalnih razloga sa kojima se Kosovo susreće nisu u stanju vratiti, ali smo otvoreni za sve koji se žele vratiti. Gospodin Rugova je insistirao na neovisnosti Kosova, rekavši da sastanak u Beču vidi kao pozitivan korak u razgovorima susjeda oko praktičnih pitanja, kako je rekao, od zajedničkog interesa za obje zemlje i region u cjelini. Zamjenik premijera Srbije Nebojša Čović je veoma oštrim riječima, jasno stavio do znanja da njegova zemlja nije priznala Kosovo nikako drukčije nego kao svoj vlastiti dio. Medjunarodni medijatori naglašavaju da konačan status Kosova tek treba da utvrdi Vijeće sigurnosti UN-a. Razgovori u Beču uglavnom imaju cilj da otvore puteve budućih pregovora o svakodnevnim problemima koji opterećuju ratom opustošeno i osiromašeno Kosovo. Medjutim, za neke ključne kosovske lidere, uprkos takvom sadržaju, razgovori su se učinili preuranjenim. Premijer Kosova Bajram Rexhepi, ključni lider kosovskih Albanac je u nedjelju rekao da neće prisustvovati. Kosovski zvaničnici, kako je on rekao, a ne Ujedinjeni narodi trebaju odlučiti o vremenu i sadržaju takvog sastanka. Nešto ranije delegacija Srbije je takodjer prijetila da će bojkotirati razgovore u Beču jer je kosovska delegacija isključila predstavnike srpske i turske manjine na Kosovu. Medjutim kasno u ponedjeljak srbijanska strana je prihvatila da učestvuje. Premijer Srbije Zoran Živković i zamjenik premijera Nebojša Čović predvode delegaciju Srbije, dok predstavnike Kosova na razgovorima u Beču vode predsjednik Kosova Ibrahim Rugova i predsjednik Skupštine Nexhat Daci. U medjuvremnu su kamere Asociated Pressa zabilježile neke od reakcija gradjana Prištine. Ne mislim da su razgovori u Beču loša stvar, jer bez razgovora ništa se ne može postići. Jedino naša delegacija nije potpuna, jer premijer nije otišao. Ja bih želio da naši političari ostave politička pitanja iza sebe, odu na ove razgovore i na njima zajedno rade, kaže ovaj stanovnik Prištine. Mi od ovih razgovora očekujemo dobre rezultate. Ne može biti gore nego je sada. Za sada vidim da se naši politički lideri ne slažu. To je što ja mislim. Šta ja mogu očekivati kada se naši lideri ne slažu oko ovih razgovora, kaže drugi mještanin Prištine.